polyglot-tagger/wikipedia-language-snippets-filtered huggingface dataset:
གཞན་ཡང་། ཀྱེ་ཞེས་པ་ཡོད་ཚད་བོད་པའི་དོན་མ་ཡིན་ཏེ། ངོ་མཚར་བ་དང་མྱ་ངན་གྱི་བརྡ་སྟོན་པའི་ཀྱེ་མ་དང་། ཀྱེ་ཧུད་སོགས་ནི་བོད་པའི་ཕྱོགས་ནའང་མེད་དོ།།
ཡང་། བྲིས་པར་གྱི་དཔེ་ཆ་མང་བོར། བོད་པའི་ཀྱེ་ལ་འགྲེང་བུ་ཉིས་བརྩེགས་ཅན་ཀྱེ་ཞེས་པ་མང་དུ་སྣང་བ་འདི་དག་གམ་མ་དག་ཅེ་ན། ལེགས་སྦྱར་གྱི་ཧེ་བཛྲ་བསྒྱུར་བས་ཀྱེ་རྡོ་རྗེ་ལ་འགྲེང་བུ་ཀེ་ཤ་ཅན་བྱེད་ན་ནི་མ་དག་པར་གསལ་ཏེ། བོད་ཀྱི་དབྱངས་ལ་ཀེ་ཤ་ཅན་འབྲི་སྲོལ་མ་བྱུང་བའི་ཕྱིར་རོ། །བོད་པའི་སྐབས་སུ་ཀྱེ་ཞེས་བྲིས་པ་ནི་སྐབས་འགར་ཀྱེ་ཀྱེ་ཞེས་པ་བསྐུངས་པའི་ཚུལ་གྱིས་དེ་ལྟར་བྲིས་པའང་སྣང་སྟེ་བློ་གྲོས་ཞིབ་མོས་ངེས་དགོས་པའི་གནས་འབའ་ཞིག་གོ །
བརྣན་པ་ནི་གཞི་གཅིག་ལ་ནན་ཏན་དུ་དམིགས་འཛིན་པའི་དོན་ཏེ། དཔེར་ན་ལམ་ཆས་ཀྱི་བྱ་བའི་གཞི་གཅིག་པུར་མཚོན་ན། ག་རེ་སྟོད་གོས་དང་སྨད་གོས་ནི་ལེགས་པར་གྱོན། ལག་གདུབ་ཆུ་ཚོད་ནི་མཁྲིག་མར་གྱོན། དོང་ཚེ་འདང་ཚོད་ཅིག་ནི་བཟུང་། ཐག་རིང་མཐོང་བའི་མིག་ཤེལ་ནི་ཐོགས། ཞེས་པ་ལྟ་བུའོ།།
ངེས་བཟུང་གི་དོན་ལའང་འཇུག་སྟེ། དཔེར་ན། དཀར་པོ་ནི་རྩ་བའི་ཁ་དོག་བཞིའི་ནང་གི་གཅིག་ཡིན་ནོ། །གླང་ཆེན་ནི་སྐམ་ལ་གནས་པའི་སྲོག་ཆགས་ཀུན་ལས་ལུས་བོངས་ཆེ་ཤོས་ཅན་ནོ། །དགེ་རྒན་དང་ཕ་མ་ལ་བཀུར་བ་ནི་འཇིག་རྟེན་ནའང་སྲོལ་བཟང་པོར་རྩིའོ། །ཞེས་པ་ལྟ་བུའོ།།
ཡང་གསེར་ཏོག་གིས། ནི་སྒྲ་གཏན་ཚིགས་འདྲེན་པ། ངེས་ཚིག་འདྲེན་པ། དབྱེ་བ་འདྲེན་པ། རྒྱས་བཤད་འདྲེན་པ་སོགས་དབྱེ་སྒོ་དུ་མར་ཕྱེ་བ་ནི་མང་དུ་སྤེལ་བ་ཙམ་སྟེ། བྱ་བརྒྱ་འདེད་པ་ལ་འུར་རྡོ་བརྒྱ་འཕེན་པ་ནི་ངལ་བའི་རྒྱུ་མིན་ནམ། འདི་འདྲ་བ་གོང་འོག་ཀུན་ཏུ་མང་ངོ་།།
ཡང་སི་ཏུས། རིགས་རྣམས་ལས་ནི་གདོལ་བའི་རིགས་ཐ་ཆད། མཐིང་ག་ནི་སྔོ་སངས་ལས་གཞན། ལྷ་རྣམས་ལས་གདོང་བཞི་དང་ལྡན་པ་ནི་ཚངས་པ། ཞེས་བཀོད་པ་དང་། པྲ་སྟིས། ཉན་ཐོས་ལས་ནི་སངས་རྒྱས་མཆོག་ཏུ་འཕགས། གསེར་བུམ་ནི་ཟངས་བུམ་ལས་རྒྱུ་བཟང་། ལྷ་ནི་མི་ལས་མཛེས། ཞེས་བཀོད་པ་གཉིས་ལ་མེར་གེན་མཁན་པོ་ན་རེ། དེ་ནི་མ་གོ་བ་ཆེན་པོ་སྟེ། དེ་དག་ནི་ལས་སྒྲ་ཁོ་ནའི་ནུས་པས་བཀར་བའི་ཕྱིར། མ་གྲུབ་ན། དེ་དག་ལ་ལས་སྒྲ་མ་སྦྱར་ན་འབྲེལ་མེད་ཅིང་། ནི་བསུབས་ཚེ་བརྗོད་བདེ་བའི་ཕྱིར་རོ། །ཞེས་བཤད་དེ་བདེན་པ་ལྟར་སྣང་ངོ་།།
བརྣན་པ་ཞེས་པ་ལ་ཞྭ་ལུ་ལོ་ཆེན་གྱིས་ས་མགོ་ལྟར་དུ་བསྐྱར་བསྣན་གྱི་འགྲེལ་མཛད་ན་ཡང་། ཕྱིས་ཀྱི་མཁས་པ་རྣམས་ཀྱིས་ར་མགོ་བྱས་ཏེ་ངེས་བཟུང་གི་དོན་དུ་བཀྲལ་བ་ལྟར་གཟུང་ངོ་།།
མི༷ང་དང་ཚིག་ག༷ང་ཡང་རུ༷ང་བ༷འི་བ༷ར་དང་མཚ༷མས་རྣམས་སུ༷་རྗེས་འཇུག་གསུ༷མ་པ༷་ད་སྐྱ་ལ༷་རྗེས་འཇུག་གཉི༷ས་པ༷་ང་ཡིག་སྦྱ༷ར་བས་དང་ཞེས་གྲུབ་པ་དེ༷་ནི༷་ཕྱོགས་གཅིག་ཏུ་སྡུ༷ད་པ་ད༷ང་། སོ་སོར་རམ་ཐ་དད་དུ་འབྱེ༷ད་པ༷་ད༷ང་། རྒྱུ༷་མཚ༷ན་ཏེ་གཏན་ཚིགས་དང་། ཚེ༷་སྐབ༷ས་ཏེ་དུས་དང་། གཞན་ལ་ཕན་པར་སྐུལ་མ་གཏོང བའི་གད༷མས་ང༷ག་སྟེ་དོན་ལྔ༷་ལ་འཇུག་པ༷འོ། །རྐང་བ་གཉིས་པའི་ནི་སྒྲ་ནི་ཁ་སྐོང་བའི་ཕྲད་དོ།།
མིག་གིས་མཐོང་བ་དང་ངོ་ཤེས་སོ། །ཞེས་དང་། ཁ་གྲག་པ་དང་དོན་རྟོགས་སོ། །ཞེས་པ་ལྟ་བུ་སྟེ་རྒྱུ་མཚན་ནམ་གཏན་ཚིགས་སྟོན་པ་དང་།
སྐྱ་རེངས་ཤར་བ་དང་མལ་ལས་ལྡང་། ཞེས་དང་། རྒས་རྟགས་ཐོན་པ་དང་འཆི་བ་ལ་ཉེ། ཞེས་པ་ལྟ་བུ་སྟེ་དུས་དང་ཚེ་སྐབས་ལ་འཇུག་པ་དང་།
ལེགས་པར་སློབས་དང་མཁས་པར་འགྱུར། ཞེས་དང་། རྩལ་སྦྱོང་གྱིས་དང་ལུས་ཟོར་ཡང་། ཞེས་པ་ལྟ་བུ་སྟེ་ཕན་པའི་གདམས་ངག་གམ་བསླབ་བྱ་སྟོན་པ་བཅས་ལ་འཇུག་གོ །
སྐབས་འདིར་ཨ་ལ་ཤས། གདམས་ངག་ལ་འཇུག་པ་ནི་སྐུལ་ཚིག་དང་སྒྲ་ཅན་རྣམས་ཡིན་ནོ། །ཞེས་བཤད་པ་ནི་མ་ངེས་ཏེ། གདམས་ངག་ཅེས་པ་ཕ་རོལ་པོ་ལ་ཕན་པའི་ངག་ཡིན་གྱི། སྐུལ་ཚིག་དང་སྒྲ་ཅན་ཡིན་ཚད་གདམས་ངག་ལ་འཇུག་ན། ཟུངས་དང་། ཁྱིགས་དང་། རྡུངས་དང་། གཏུབས་དང་། སོད་དང་ཞེས་སོགས་ཀྱང་དེར་འགྱུར་དགོས་ན་རྩ་བའི་དགོངས་པ་ལས་རིང་དུ་བརྒལ་ཏོ།།
པྲ་སྟིས། རྒྱུ་མཚན་དང་ཚེ་སྐབས་ཀྱི་འཇུག་པ་མི་འགལ་བའི་མཚན་གཞི་ལ་དབུ་མ་ཚིག་གསལ་གྱི། འདིར་སྐྱེ་བ་བཀག་པ་བསྒྲུབ་པར་བྱ་བའི་ཆོས་སུ་འདོད་པ་དེའི་ཚེ་ཞེས་པ་ལ་ལམ་རིམ་ཆེན་མོར། དེའི་ཚེ་སྟེ་དེའི་ཕྱིར་ཞེས་པ་ཁུངས་སུ་འདྲེན་ན་ཡང་། རྗེ་ཙོང་ཁ་བ་ཆེན་པོའི་དགོངས་པར། དེའི་ཕྱིར་ཞེས་བསྒྱུར་དགོས་པ་ལ་དེའི་ཚེ་ཞེས་པ་འགྱུར་གྱིས་མ་ཐོན་པའི་གསུང་དུ་གོ་བ་ལེན་དགོས་སམ་སྙམ་མོ། །དེ་བཞིན་དུ་ཨ་ལ་ཤའི་མཁས་པའི་ཁ་རྒྱན་ལས་ཀྱང་། རྩ་ཤེའི་ཊཱིཀ་ཆེན་གྱི་གང་གི་ཚེ་སྟེ་གང་གི་ཕྱིར་ན་ཞེས་པས་གང་གི་ཚེ་ཞེས་པ་རྒྱུ་མཚན་ལ་འཇུག་པར་བཤད་པའང་དེ་དང་འདྲའོ་སྙམ་མོ།།
དངུལ་ཆུ་དྷརྨ་བྷ་དྲས་མཛད་པའི་དགག་ལན་ཚངས་པའི་ཐིག་གི་སྤུན་ཟླ་ལས། ཕ་རོལ་པོའི་འདོད་པ་འགོད་པའི་སྐབས་སུ། རྒྱུ་མཚན་ཚེ་སྐབས་གདམ་ལྔའོ། །ཞེས་རྩ་བའི་ཚིག་ལ་འདི་ལྟར་འདོད་མཁན་ཡང་ཡོད་པར་གསུངས་ཏེ་མི་འཐད་པའི་ཚུལ་ནི་དགག་ལན་དེར་གསལ་བས་འདིར་མ་སྨོས་སོ།།
སྐབས་འདིར་མེར་གེན་མཁན་པོས་བཀོད་པའི་དཔེར་བརྗོད་ལ་འཁྲུལ་བ་ཤིན་ཏུ་མང་ཡང་དཔྱད་པ་བྱས་ན་ནི་སྣག་ཤོག་གྲོན་པའི་རྒྱུ་རུ་ཟད་དོ།།
ག༷ང་ཡང་རུང་བའི་མི༷ང་གི༷་ཡ༷་མཐ༷འ་རུ༷་རྗེས་འཇུག་གསུ༷མ་པ༷་ད་ལ༷་ཨེ༷་སྟེ་འགྲེང་བུ་སྦྱ༷ར་བ༷ས་དེ་ཞེས་གྲུབ་པ་ནི། ཐ༷་སྙ༷ད་ཀྱི་དབ༷ང་དུ༷་བྱས་ན་རྣམ་གྲངས་གཞན་ལ་སྦྱོར་བ་དང་། ལྷག་བཅས་དང་། དུས་འདས་པ་སྟེ་གསུ༷མ་ལ་འཇུག་པ་ཡི༷ན་ཞིང་། དངོ༷ས་པོ༷འི་དབ༷ང་དུ༷་བྱས་ན་བདེན་པ་དང་། གསང་བ་དང་། བདག་གི་བ་དང་། ཕ་རོལ་པོའི་དངོས་པོ་སྟེ་བཞི༷་ལ༷་དུས་གསུམ་གར་འཇུག་པར་འགྱུ༷ར་པ་གཉི༷ས་ལ་འཇུག་པ་ཡི༷ན་ནོ༷། །ནི་གཉིས་དང་ཏེ་ནི་ཚིག་གི་ཁ་སྐོང་བའི་ཕྲད་དོ། །མིང་གི་ཡ་མཐའ་གསུངས་པ་ནི་གཙོ་ཆེ་བ་ལ་དགོངས་ཀྱི། དེ་མ་ཡིན་པ་ལའང་སྦྱོར་བའི་སྐབས་མང་དུ་ཡོད་དོ།།
མིང་ཚིག་གི་ཐ་སྙད་ལ་གཙོ་བོར་འཇུག་པའི་སྒོ་ནས་བཞག་པའི་ཐ་སྙད་ཀྱི་དབང་དུ་བྱས་པ་ནི། སྨྲ་སྒོ་མཚོན་ཆ་ལས།
ཞེས་པ་ལྟར་སོ་སོའི་དཔེར་བརྗོད་ལ། འདས་པའི་ཐ་སྙད་ཅེས་པ་ནི་སྐབས་ཐོག་དེར་འཆད་བཞིན་པའི་སྔོན་དེ་མ་ཐག་སོང་ཟིན་པའི་མིང་ཚིག་གི་ཐ་སྙད་དེ། དཔེར་ན་མདུན་གྱི་ཁང་བརྩེགས་འདི་ཧ་ཅང་མཐོའོ། །ཞེས་པའི་རྗེས་སུ། དེ་བརྟན་ཅིང་བརྗིད་ཆགས་སོ། །དེ་གནམ་ལ་ཟུག་པ་འདྲའོ། །དེ་ལྟ་བས་མི་ངོམས་པ་ཞིག་ཡིན་ནོ། །ཞེས་པ་ལྟ་བུ་སྟེ། ཕྱི་མ་རྣམས་ཀྱི་སྐབས་སུ་ཁང་བརྩེགས་ཞེས་མ་སྨོས་ཀྱང་དེ་སྒྲས་འདས་མ་ཐག་པའི་ཁང་བརྩེགས་དེ་གོ་ཐུབ་པ་བཞིན་ནོ།།
རྣམ་གྲངས་གཞན་བརྗོད་པ་ཞེས་པ་ནི། བརྗོད་པར་བྱ་རྒྱུའི་རང་མིང་དངོས་སུ་མ་སྨོས་པར་སྤྱི་ལ་ཁྱབ་པའི་སྒྲ་ཞིག་བརྗོད་ནས། ཕྱིས་སུ་དེ་སྒྲ་ལན་འགའ་བརྩེགས་ནས་རྣམ་གྲངས་ཀྱི་དབྱེ་བ་སྟོན་པ་ཞིག་ལ་ཟེར་ཏེ། དཔེར་ན། སྲ་ཞིང་འཐས་པ་གང་ཡིན་པ་དེ་དང་དེ་ནི་ས་ཡིན་ནོ། །རླན་ཞིང་གཤེར་བ་གང་ཡིན་པ་དེ་དང་དེ་ནི་ཆུ་ཡིན་ནོ། །ཞེས་དང་། འདི་ནི་ས་གཞི་སྟེ། ནོར་འཛིན་ཟེར་བ་ཡང་དེ་ཡིན། རྒྱ་མཚོའི་གོས་ཅན་ཞེས་པ་ཡང་དེ་ཡིན། བརྟན་པ་སྣོད་ཀྱི་འཇིག་རྟེན་ཞེས་པ་ཡང་དེ་ཡིན་ནོ། །ཞེས་པ་ལྟ་བུ་སྟེ་རྣམ་གྲངས་ཀྱི་དབྱེ་སྒོ་མི་འདྲ་བ་དུ་མ་སྟོན་ཅིང་གསལ་བར་བྱེད་དོ།།
ཞེས་པ་ལྟར་བདེན་པ་དང་། གསང་བ་དང་། བདག་གི་བ་དང་། ཕ་རོལ་པོ་རྣམས་སོ། །བདེན་པའི་དངོས་པོ་སྟེ་བདེན་པའི་ཆོས་སམ་དོན་ལ་འཇུག་པ་ནི། ཆོས་སམ་དངོས་པོ་རྣམས་ཀྱི་དོན་དྲང་བོར་སྟོན་པ་ཞིག་སྟེ། དཔེར་ན། དེ་དེ་བཞིན་ནོ། །དེ་ཁོ་ན་ཉིད་དོ། །དེ་ཀ་རང་ཡིན་ནོ། །ཇི་སྐད་སྨྲས་པ་དེ་བཞིན་དུ་བྱེད་དོ། །ཞེས་པ་ལྟ་བུའོ།།
གསང་བའི་དོན་ལ་འཇུག་པ་ནི། མི་གཞན་ལ་གསང་ནས་ཤེས་སུ་མི་འཇུག་པའི་ཐབས་སུ་རང་དང་ཐུན་མོང་བའི་སྤྱོད་ཡུལ་ཅན་གྱི་མི་དེ་ལ་གཏམ་སྨྲ་བའི་ཚེ་དེ་ཞེས་བརྗོད་པས་དོན་དེ་གོ་ནུས་པ་ཞིག་སྟེ། དཔེར་ན། ད་ཅིས་དེ་བསྟན་པར་མི་བྱ། མདང་གི་དེ་གཞན་ལ་མ་བསྒྲག གྲོས་བྱས་པ་དེ་ཟུར་ཙམ་ཡང་མ་སྨྲ། ཞེས་པ་ལྟ་བུའོ།།
བདག་གི་བ་ལ་འཇུག་པ་ནི། སྨྲ་བ་པོ་རང་ཉིད་དང་འབྲེལ་བའི་ཆོས་ལ་འཇུག་པ་སྟེ། བདག་གི་བ་ཞེས་པ་ནི་གཞུང་ཆེན་མོ་རྣམས་སུ་ང་ཡི་བ་ཞེས་གསུངས་པ་དང་འདྲ་ཞིང་། ང་ཡི་བའི་མཚན་གཞི་ལ་རང་གི་མིག་དང་རྣ་བ་སོགས་ལ་ངོས་འཛིན་པ་ལྟར་འདིར་ཡང་རང་ངམ་བདག་གི་དངོས་པོ་ཞིག་ལ་སྦྱར་ནས་དཔེར་བརྗོད་པ་ནི། འདི་ལྟར། བདག་གི་དེ། ངའི་དེ། ང་རང་གི་དེ་ཞེས་པའམ། བདག་གིས་རྙེད་པ་དེ། ངས་འབད་ནས་བཅོས་པ་དེ། ང་རང་གིས་གང་བཤད་པ་དེ། ཞེས་པ་ལྟ་བུའོ།།
ཕ་རོལ་པོའི་དངོས་པོའམ་ཆོས་ལ་འཇུག་པ་ནི། རང་ལས་རྒྱུད་ཐ་དད་པའི་གང་ཟག་ཕ་རོལ་པོའམ། དེ་དང་འབྲེལ་བའི་དངོས་པོ་གཉིས་གང་ཡང་རུང་བ་སྟོན་པ་ལ་འཇུག་སྟེ། དཔེར་ན། བོད་པ་དེ། རྒྱ་མི་དེ། ཕྱི་གླིང་བ་དེ་ཞེས་པའམ། བོད་ཀྱི་ཆ་ལུགས་དེ། རྒྱ་མིའི་སྤྱོད་ལམ་དེ། ཕྱི་གླིང་བའི་བྱད་བཞིན་དེ། ཞེས་པ་ལྟ་བུའོ།།
ཞེས་པ་ལྟར། འདས་པའི་དུས་དང་མ་འོངས་པའི་དུས་གཉིས་ལ་འཇུག་གོ །ད་ལྟ་བའི་དུས་ལ་མི་འཇུག་སྟེ། དེ་ལ་ཉེ་ཚིག་འདི་ཞེས་པ་མ་གཏོགས་རིང་ཚིག་གི་དེ་ཐོབ་ཚུལ་མེད་དོ། །འདས་པའི་དུས་ལ་འཇུག་པ་དཔེར་ན། ད་ནངས་ནམ་ལངས་པའི་དུས་དེ། ཁ་སང་གི་ཉི་མ་ནུབ་པའི་དུས་དེ། ཞེས་པ་ལྟ་བུ་དང་། མ་འོངས་པའི་དུས་ལ་འཇུག་པ། དཔེར་ན། དོ་ནུབ་སྲོད་ཀྱི་དུས་དེ། སང་ཉིན་ཉི་མ་གུང་གི་དུས་དེ། ཞེས་པ་ལྟ་བུས་མཚོན་ནོ།།
ཡང་། མངོན་བརྗོད་ཀྱི་བསྟན་བཅོས་འགའི་ཚིག་ཟིན་ལ་བརྟེན་ནས་རྣམ་གྲངས་དང་རྣམ་པ་དོན་གཅིག་ཟེར་བ་དེ་མི་འཐད་དེ། གཞུང་ལུགས་རྒྱ་མཚོ་ལྟ་བུའི་ཐ་སྙད་རྒྱུགས་ཆེ་བ་ལྟར་ན་རྣམ་གྲངས་དང་རྣམ་པ་གཉིས་དོན་ཐ་དད་པ་ཡིན་ནོ། །འདི་དག་གི་དོན་ལ་དབུ་ཕར་སོགས་ཀྱི་བཤད་ཡམས་རྒྱས་པས་ནི་གང་དུའང་མི་འགྱུར་རོ། །ཞེས་བཀའ་བཀྱོན་ཕབ་པས་ཅི་ཡང་མི་ཕན་ཏེ། ཁྱེད་ལྟར་ན་རྣམ་གྲངས་དང་སྤྲུལ་པ་གཉིས་ཀྱང་དོན་གཅིག་ཏུ་ཁས་ལེན་དགོས་ན། དེ་བས་བཞད་གད་དུ་ཆེ་བ་ཅི་ཞིག་ཡོད།
སུམ་ཅུ་བའི་རྩ་བའི་དཔེ་འགར། དེ་སྒྲ་སྟོན་པའི་གཞུང་འདི་མཚམས་འདིར་མེད་པར་ཚིག་ཕྲད་ཀུན་གྱི་མཐར་བཀོད་པའང་ཡོད་དོ།།
ག༷ང་ཡང་རུང་བའི་མི༷ང་བརྗོ༷ད་པ༷འི་ད༷ང་པོ༷་སྟེ་ཐོག་མ་རུ༷། རྗེས་འཇུག་ད༷ང་པོ༷་ག༷་ལ༷་རྗེས་འཇུག་གཉི༷ས་པ༷་ང་ཡིག་སྦྱར་བ་ནི། དོན་གྱི་བྱེ་བྲག་དམིགས་སུ་བཟུང་ནས་མི་སྟོན་པར་སྤྱི༷་ལ༷་ཁྱ༷བ་པ༷་སྟེ་སྤྱི་ཙམ་ཞིག་སྟོན་པའི་ངག་ཉི༷ད་དུ༷་འགྱུ༷ར་རོ། །ནི་སྒྲ་ནི་ཚིགས་བཅད་ཀྱི་ཁ་སྐོང་བའི་ཕྲད་དོ། །དེའི་ཤུགས་ལ་ཅི་དང་ཇི་དང་སུ་རྣམས་ཀྱང་བསྟན་པར་གཟུང་ངོ་།།
གང་སྒྲ་སྤྱི་ལ་འཇུག་པའི་དཔེར་བརྗོད་ནི། གང་ནས་འོངས། གང་དུ་འགྲོ། གང་གི་དོན་དུ་ཡིན། ཞེས་རྩ་བ་ལས་དངོས་བསྟན་དུ་བྱུང་བའི་མིང་གི་ཐོག་མར་སྦྱར་བ་དང་།
རིན་པོ་ཆེ་ལས་རིན་ཐང་ཆེ་བ་ནི་གང་ཡིན། ཚོགས་པ་འདི་དག་གི་ནང་ནས་མཁས་པའི་ཡོན་ཏན་དང་ལྡན་པ་དེ་གང་ཡིན། ཞེས་པ་ལྟ་བུ་དྲི་བའི་ཚིག་གི་སྤྱི་སྒྲ་ལ་ཚིག་མཐར་སྦྱོར་བ་དང་།
ཞེས་པ་ལྟ་བུ་ཚིགས་བཅད་ཀྱི་རྐང་བའི་མཐར་ཡང་དམིགས་འཛིན་པའི་སྤྱི་སྒྲ་ཐོབ་པར་རུང་ངོ་།།
ཡང་། དྲི་བའི་དོན་དུ་ཅི་དང་། དཔེ་ལ་ཇི་དང་། གང་ཟག་ལ་སུ་ཐོབ་པ་རྣམས་ཀྱི་དཔེར་བརྗོད་ནི། ཁྱོད་གྲོང་ཁྱེར་ལ་ཅིའི་ཕྱིར་དུ་འགྲོ། ཁྱོད་ཀྱི་ཆ་བྱད་ཇི་ལྟ་བ་ཞིག་སྔར་ཡང་མཐོང་། རྫུན་གྱི་ཚིག་ནི་ངས་སུ་ལ་ཡང་བཤད་མ་མྱོང་། ཞེས་པ་ལྟ་བུས་མཚོན་ནོ།།
གཞན་ཡང་། ཅི་ཞིག ཅི་སྟེ། ཅི་སླད། ཅི་འདྲ། ཅི་ཕྱིར་སོགས་ལ་ཅ་རིལ་གྱི་ཅི་དང་། ཇི་སྙེད། ཇི་སྲིད། ཇི་སྐད་ལྟ་བུ་དཔེ་མིན་ན་ཡང་ཇ་ཟེད་ཀྱི་ཇི་ཐོབ་པ་དང་། ཅི་ལྟར་དང་ཇི་ལྟར་གྱི་ཁྱད་ནི་སྔ་མ་ཅི་བྱས་ནས་ཞེས་པ་དང་། ཕྱི་མ་དཔེ་རང་མཚན་པ་ཡིན་པའི་ཁྱད་པར་སོགས་ཀུ་ཤའི་རྩེ་ལྟར་མ་འདྲེས་པར་ཕྱེད་པ་གལ་ཆེ་སྟེ། དེ་ལྟ་མ་ཡིན་ན་དཔེ་མ་དག་པ་རྣམས་སུ་ཅི་དང་ཇིའི་ཁྱད་པར་མ་ཕྱེད་པ་ཤིན་ཏུ་མང་པོ་དག་མཐོང་རྒྱུ་ཡོད་པའི་ཕྱིར་རོ།།
ཅི་ནས་ཀྱང་ཞེས་པ་ཚིག་བསྡུས་པས་ཅིས་ཀྱང་ནི་སི་ཏུས་སྤྱི་སྒྲར་བཞག་པའི་དགོས་པ་མ་མཐོང་སྟེ། བཟློག་ཏུ་མེད་པའི་དོན་ལ་འཇུག་པ་ལས་སྤྱི་སྒྲ་མིན་ནོ།།
ཞེས་པའི་ཐོབ་ཐང་ལྟར། འབྲོག་པ། ལས་བྱེད་པ། གསོལ་ཐབ་པ། ཤིང་བརྐོས་པ། ཡོན་ཏན་པ། ལམ་པ། ཞེས་དང་། མིང་མཐའི་པ་ཡིག་ཡིན་ཚད་བདག་སྒྲ་མ་ཡིན་པ་ནི། ཐག་པ། སྐུད་པ། བཅིབ་པ། རུས་པ། མུན་པ། ནོམ་པ། ཞེས་པ་ལྟ་བུའོ།།
པོ་ཡིག་བདག་སྒྲ་ལ་འཇུག་པ་ནི། ཕྱུག་པོ། མེད་པོ། རྩུབ་པོ། གྲོགས་པོ། བཙན་པོ། གཏུམ་པོ། འཁུར་བ་པོ། སྨྲ་བ་པོ། ཞེས་དང་། མིང་མཐའི་པོ་ཡིག་ཡིན་ཚད་བདག་སྒྲ་མ་ཡིན་པ་ནི། འཐུག་པོ། སྐུད་པོ། ཁྲེས་པོ། སྔོན་པོ། སྐམ་པོ། ཞེས་པ་ལྟ་བུའོ།།
བ་ཡིག་བདག་སྒྲ་ལ་འཇུག་པ་ནི། རོང་བ། མཐའ་བ། ཤར་བ། འགྲུལ་བ། ལྷ་ས་བ། ཞེས་དང་། མིང་མཐའི་བ་ཡིག་ཡིན་ཚད་བདག་སྒྲ་མ་ཡིན་པ་ནི། རྐང་བ། བཅའ་བ། དར་བ། འོལ་བ། ཀ་བ། ཞེས་པ་ལྟ་བུའོ།།
བོ་ཡིག་བདག་སྒྲ་ལ་འཇུག་པ་ནི། སྤྱང་བོ། མཛའ་བོ། རྟུལ་བོ། དམེ་བོ། ཞེས་དང་། མིང་མཐའི་བོ་ཡིག་ཡིན་ཚད་བདག་སྒྲ་མ་ཡིན་པ་ནི། མང་བོ། ཁྲ་བོ། ཁུར་བོ། རིལ་བོ། ཞེས་པ་ལྟ་བུའོ།།
མ་ཡིག་བདག་སྒྲ་ལ་འཇུག་པ་ནི། ཇ་མ། ཆང་མ། ཤོར་མ། ཉུལ་མ། བཙོན་མ། གསར་མ། རྙིང་མ། ཞེས་དང་། མ་ཡིག་ཡིན་ཚད་བདག་སྒྲ་མ་ཡིན་པ་ནི། ཨ་མ། བག་མ། རྒོད་མ། ཆེན་མ། ཆུན་མ། ལྟ་བུ་ནི་ཕོ་མོ་གཉིས་སུ་དབྱེ་བའི་མོ་ལ་འཇུག་པ་དང་། ཟ་མ། རིལ་མ། ཟངས་མ། མཁལ་མ། གཡེར་མ། ལྟ་བུ་ནི་མིང་གི་ཆ་ཤས་སུ་གྱུར་པ་རྣམས་སོ།།
མོ་ཡིག་བདག་སྒྲ་ལ་འཇུག་པ་ནི། སྲུན་མོ། གཡུང་མོ། དམར་མོ། འབྱོར་མོ། ཞེས་དང་། མོ་ཡིག་ཡིན་ཚད་བདག་སྒྲ་མ་ཡིན་པ་ནི། ཇོ་མོ། བཙུན་མོ། བུ་མོ་ལྟ་བུ་ནི་ཕོ་མོ་གཉིས་སུ་དབྱེ་བའི་མོ་ལ་འཇུག་པ་དང་། ཕྲ་མོ། བ་མོ། སོར་མོ་ལྟ་བུ་ནི་མིང་གི་ཆ་ཤས་སུ་གྱུར་པ་རྣམས་སོ།།
བདག་སྒྲ་དང་ཕྱོགས་མཚུངས་པ་ཅན་དང་ལྡན་མཁན་རྣམས་བདག་སྒྲར་འཇུག་པ་ནི། དཔེར་ན། ཤེས་རབ་ཅན། ཡོན་ཏན་ཅན། ལུས་རྩལ་ཅན། སེམས་ཅན། གཟུགས་ཅན། ཞེས་དང་། འབྱོར་ལྡན། དཔལ་ལྡན། སྟོབས་ལྡན། ཞེས་དང་། ཡིག་འབྲི་མཁན། པར་རྐོ་མཁན། རྩོམ་མཁན་ཞེས་པ་ལ་སོགས་པ་ལྟ་བུའོ།།
སྐབས་འདིར་གསེར་ཏོག་གི་སུམ་འགྲེལ་དུ་གསལ་བ་ལྟར། པ་པོ་བ་རྣམས་ཀྱི་ཐོབ་ཐང་ལ་སྟོང་པ། རྐང་པ། ལྔ་པ། བཅུ་པ་སོགས་ལ་པ་ཡེད་དང་། བཟང་བ། དཀར་བ་སོགས་ལ་བ་ཟླུམ་དང་། བཟང་པོ། དཀར་པོ། སྙིང་པོ། དང་པོ་སོགས་ལ་པ་ཡེད་ཐོབ་པ་ནི་རྟགས་མཚུངས་དང་བརྗོད་བདེའི་དབང་གིས་མི་འདྲ་བར་གྱུར་པ་དཔེ་ཁུངས་དག་རྣམས་སུ་ཇི་ལྟར་འབྱུང་བ་བཞིན་དུ་བྲིས་ན་ལེགས་སོ།།
ལུགས་འདི་ལྟར་ཁས་བླངས་པས་ནི་སི་ཏུས། བདག་སྒྲ་འདི་རྗེས་འཇུག་ལ་མི་ལྟོས་པའི་ཕྲད་རང་དབང་ཅན་ཡིན་ཞེས་གསུངས་པའི་དམ་བཅའ་ཡང་ངང་ངམ་ཤུགས་ཀྱིས་རང་ཡལ་དུ་སོང་བ་ཤེས་པར་མཛོད་ཅིག
ཁོ་ན་རེ། སི་ཏུ་ལྟར་ན་ཇ་མ་ཆང་མ་སོགས་བདག་སྒྲར་གཏན་མི་བཞེད་ཟེར། དེ་མ་ཡིན་པར་ཐལ། སི་ཏུས་ཀྱང་། ཇ་མ་ཆང་མ་སོགས། ཞེས་པ་ནས། དེ་འདྲ་དེས་བདག་པོའི་དོན་བསྟན་དུ་ཆུག་ཀྱང་། ཞེས་གསུངས་པའི་ཕྱིར། ཁྱབ་སྟེ། ལུང་དེས་མ་ཡིག་བདག་སྒྲར་བཞེད་པ་ཆེས་གསལ་བའི་ཕྱིར། ཞེས་འཕངས་ན་ཅི་ཟེར།
འོན་ཀྱང་མུ་ཏིག་ཕྲེང་མཛེས་ལས། ལྷ་ས་བ། སེ་ར་བ། ལྟ་བུ་རྣམས་ནི་གྲོང་བའི་སྐད་ཕལ་བ་ཙམ་དུ་ཟད་པས་དཔེར་མི་འོས། ཞེས་བཤད་པ་འཐད་པར་མ་མཐོང་སྟེ། ཆོས་སྐད་དང་ཡིག་སྐད་གང་ཡིན་ཡང་ཐོག་མར་སྐྱེ་བོ་དམངས་ཀྱི་ཁ་སྐད་དང་མཐུན་པར་བཟོས་པའི་གནད་འགག་འདི་དོར་ན་ནི་རང་གིས་གང་བཤད་མཐའ་དག་ཡིད་རྟོན་མེད་པའི་འཆལ་ཚིག་ཏུ་འགྱུར་ཉེན་ཆེའོ།།
ཡང་དེར། པུ་ལིངྒའི་ཟློག་ཕྱོགས་སྟྲཱི་ལིངྒའི་སྒྲ་ཡིན་པའི་ཕྱིར་རོ། །ཞེས་བཤད་པ་ནི་གད་མོ་འཆོར་བའི་གཏམ་སྟེ། དེ་ལྟ་ན་ཨ་ཕའི་ལྡོག་ཕྱོགས་ཨ་མ་དང་། ཁྱོ་གའི་ལྡོག་ཕྱོགས་ཁྱོ་མོ་དང་། ཁའི་ལྡོག་ཕྱོགས་རྐུབ་དང་། གནམ་གྱི་ལྡོག་ཕྱོགས་ས་གཞི་ཡིན་ཟེར་དགོས་པར་འགྱུར་བས། དེ་ལས་དགོད་བྲོ་བ་ཞིག་ག་ན་ཡོད། ངེས་པར་པཎྜི་ཏས་ཐུགས་མཉམ་མ་བཞག་པའི་གཏམ་དུ་སྣང་ངོ་།།
སྤྱིར་ལྡོག་ཕྱོགས་དང་ཟློག་ཕྱོགས་གཉིས་ལས་སྔ་མ་དག་པར་སེམས་ཏེ། ཟློག་ཅེས་པ་བྱེད་པ་པོ་དངོས་ཡོད་ལ་སྦྱར་དགོས་པའི་ཕྱིར་རོ། །ལྡོག་ཕྱོགས་ཀྱི་གོ་དོན་ནི། ལུས་ཀྱི་རྒྱབ་དེ་ལུས་ཀྱི་མདུན་ལ་ལྟོས་ཏེ་ལྡོག་ཕྱོགས་དང་། འབབ་ཆུ་ཐུར་ནས་གྱེན་དུ་བཞུར་བ་ལ་ལྡོག་ཕྱོགས་སུ་འབབ་ཅེས་པ་ལྟ་བུའི་སྒོ་ནས་འཇོག་པ་ལས། པུ་ལིངྒའི་མཐུན་ཕྱོགས་སྟྲཱི་ལིངྒ་ལ་ལྡོག་ཕྱོགས་ཞེས་འགྲེལ་ན་གོ་བ་ཕྱིན་ཅི་ལོག་ཏུ་གྱུར་སྣང་ངོ་།།
ཞེས་གསུངས་པའི་ཕྱིར་ན་སྣང་ཚོད་འཕགས་པ་མ་ཡིན་པའི་གསུང་ལ་དཔྱད་པ་ཞིབ་ཏུ་བྱེད་དགོས་པ་ནི་ལྟ་ཅི་སྨོས་སོ།།
པྲ་སྟི་རིན་པོ་ཆེས་དགག་སྒྲ་གསུངས་པའི་སྐབས་སུ། ཇ་མ་ཆང་མ་ཞེས་པའི་མ་ཡིག་མོ་བརྗོད་པ་ལ་སྦྱར་བ་འདྲ་ཞིག་གསུངས་པ་ནི་ཕྱོགས་གཅིག་ལ་དགོངས་པ་ཡིན་གྱི། ཇ་མ་དང་ཆང་མ་ཡིན་ན་བུད་མེད་ཡིན་དགོས་པའི་ངེས་པ་གཏན་མེད་དོ།།
ཞེས་གསུངས་པའང་མཁས་པའི་རྣམ་དཔྱོད་ཀྱི་རྩལ་ལས་ཐོན་པའི་ལེགས་བཤད་དུ་སྣང་ཡང་། ལག་ལེན་གྱི་ཚེ་ན་བརྟེན་ཁུངས་རྩོད་མེད་ཅིག་རྙེད་དཀའོ། །དཔེར་བརྗོད་ཀྱི་སྒོ་ནས་ཤེས་འདོད་ན་ཚ་སྤྲུལ་གྱིས་བཀོད་པའི་དཔེར་བརྗོད་ལ་བལྟ་བར་བྱའོ།།
ག༷ང་ཡང་རུང་བའི་མི༷ང་བརྗོ༷ད་པ༷འི་ཡ༷་མཐ༷འ་སྟེ་ཐོག་མ་ན༷། སྟྲཱི་ཞེས་པ་བུད་མེད་དང་། ལི༷ངྒ༷་རྟགས་ཏེ་མོ་རྟགས་ཀྱི་ཡི་གེ་གཙོ་བོ་མ་ཡིག་དང་། ཞར་ལ་བསྟན་པའི་མི་མེད་མིན་སོགས་ཀྱི་ཡི་གེ་ཡི༷་སྒྲ༷་མེ༷ད་པ༷་དེ༷་ལ༷། སྟྲཱི་ལིངྒ་སྟེ་མོ་རྟགས་ཀྱི་ཡི་གེ་སྦྱ༷ར་ན༷་དག༷ག་པ༷འི་གན༷ས་སུ༷་ཤེ༷ས་པ༷ར་བྱ༷འོ། །རྣམ་གསལ་གྱི་དཔེར་བརྗོད་ནི།
སུམ་ཅུ་བའི་རྩ་བར་དངོས་སུ་མ་བསྟན་པའི་ཕྲད། འདི། ད་ནི། ཁོ་ན། ཉིད་སོགས་མང་དུ་ཡོད་པ་རྣམས་ཨ་ལ་ཤ་དང་གསེར་ཏོག་གི་འགྲེལ་བ་རྣམས་སུ་གསལ་བས་དེ་དག་ཏུ་བལྟ་བར་བྱའོ།།
དེ་ལྟར་ན་ཐོན་མིའིཞལ་ལུང་ལས་སུམ་ཅུ་བའི་གཞུང་གི་རྒྱ་ཆེར་འགྲེལ་བ་རེ་ཞིག་བསྟན་ཟིན་ཏོ།།
སུམ་ཅུ་བའི་མཇུག་གི་ཚིགས་བཅད་འགྲོལ་ཚུལ་དང་། ཉན་པ་པོ་ལ་སྤྲོ་བ་བསྐྱེད་པ། བསླབ་ཚུལ་གྱི་གོ་རིམ། སྣོད་རུང་ལ་གདམས་ངག་བསྟན་དགོས་པ་རྣམས་སྔོན་བྱོན་དྲན་དབང་རྣམས་ཀྱིས་རྒྱས་པར་བཀྲལ་པ་དང་། བདག་གིས་ཀྱང་སུམ་རྟགས་རིག་པའི་མེ་ལོང་དུ་ཕྱོགས་ཙམ་བཀྲལ་ཟིན་པས་འདིར་མངས་ཀྱིས་དོགས་ནས་བསྐྱར་བྲིས་མ་བྱས་སོ།།
ཅེས་བྱ་བ་ནི་སུམ་རྟགས་རྒྱས་འགྲེལ་ཐོན་མིའི་ཞལ་ལུང་ལས་སུམ་ཅུ་བའི་འགྲེལ་བ་ལེགས་པར་བརྩམས་གྲུབ་པ་ན་རེ་ཞིག་ངལ་གསོའི་བར་སྐབས་ཀྱི་ཚིགས་སུ་བཅད་པའོ།། །།
ས་སྐྱ་པཎ་ཆེན་ཀུན་དགའ་རྒྱལ་མཚན་ གྱིས་མཛད་པའི་སུམ་རྟགས་ཀྱི་དོན་འགྲེལ་ཚིགས་བཅད་མ་ཡི་གེའི་སྦྱོར་བ་ཞེས་བྱ་བ་སོགས་ལེ་ཚན་ཁ་ཤས།
བཅོམ་ལྡན་རིགས་པའི་རལ་གྲིའི་སློབ་མ་དབུས་པ་བློ་གསལ་བྱང་ཆུབ་ཡེ་ཤེས་ ཀྱིས་མཛད་པའི་སུམ་རྟགས་འགྲེལ་བ།
ལོ་ཆེན་བྱང་ཆུབ་རྩེ་མོའི་བུ་ཆེན་ལོ་ཆེན་ནམ་མཁའ་བཟང་པོས་ མཛད་པའི་སུམ་རྟགས་འགྲེལ་བ་བསྟན་པའི་སྒྲོན་མེ།
ཞྭ་ལུ་ལོ་ཙཱ་བ་ཆོས་སྐྱོང་བཟང་པོས་ སྐུ་ཚེ་སྟོད་ལ་བརྩམས་པའི་སུམ་རྟགས་འགྲེལ་བ་རྣམ་པར་གསལ་བའི་ལེགས་བཤད།
སྨན་ལུང་བ་བློ་མཆོག་རྡོ་རྗེས་ མཛད་པའི་སུམ་རྟགས་འགྲེལ་བ་ཟུང་འཇུག་སྣང་བྱེད་ཡིད་ཀྱི་ཤིང་རྟ།
གཏིང་སྐྱེས་ཚོགས་གསོག་པ་བློ་བཟང་ཆོས་གྲགས་ཀྱིས་མཛད་པའི་སུམ་རྟགས་འགྲེལ་བ་གསལ་བའི་སྒྲོན་མེ། དེ་དག་ནི་སུམ་རྟགས་གཉིས་ཀའི་འགྲེལ་བ་ཡིན།
ཐོན་མིའི་གདུང་བརྒྱུད་ལས་འཁྲུངས་པ་པཎ་ཆེན་བྱམས་པ་གླིང་ བས་མཛད་པའི་སུམ་ཅུ་བའི་འགྲེལ་བ་ཞིབ་མོ་རྣམ་འཐག་སོགས་མཐའ་ཡས་པ་ཡོད་པ་ལས། དེང་སང་འགའ་རེ་མ་གཏོགས་པ་ཕལ་ཆེ་བའི་དཔེ་རྒྱུན་ཡང་དཀོན་པར་སྣང་ངོ་།།
རྣམ་གླིང་པཎ་ཆེན་དཀོན་མཆོག་ཆོས་གྲགས་ཀྱིས་མཛད་པའི་སུམ་རྟགས་འགྲེལ་བ་ལེགས་བཤད་སྣང་བྱེད་ནོར་བུ།
པྲ་སྟི་དགེ་བཤེས་རིན་ཆེན་དོན་གྲུབ་ཀྱིས་མཛད་པའི་སུམ་ཅུ་བའི་འགྲེལ་བ་ཀུན་ཏུ་བཟང་པོའི་དགོངས་རྒྱན་དང་། རྟགས་འཇུག་བཤད་སྦྱར་ཚིགས་བཅད་མ།
ཅོ་ནེ་གྲགས་པ་བཤད་སྒྲུབ་ ཀྱིས་མཛད་པའི་སུམ་རྟགས་འགྲེལ་བ་ཚིག་དོན་གསལ་བྱེད་སྣང་བ།
ཀརྨ་སི་ཏུ་གཙུག་ལག་ཆོས་ཀྱི་སྣང་བས་ མཛད་པའི་སུམ་རྟགས་འགྲེལ་ཆེན་མཁས་པའི་མགུལ་རྒྱན་མུ་ཏིག་ཕྲེང་མཛེས །
ཨ་ཀྱ་བློ་བཟང་བསྟན་པའི་རྒྱལ་མཚན་ གྱིས་མཛད་པའི་སུམ་རྟགས་འགྲེལ་བ་བློ་གྲོས་པདྨོ་འབྱེད་པའི་སྣང་བ །
ཟན་ཁྲོན་ལཱ་ཀྱ་ནས་འཁྲུངས་པའི་ཨ་ཀྱ་ཡོངས་འཛིན་དབྱངས་ཅན་དགའ་བའི་བློ་གྲོས་ཀྱིས་མཛད་པའི་རྟགས་འཇུག་འགྲེལ་བ་རབ་གསལ་སྣང་བ་དང་། རྣམ་དབྱེ་བྱ་བྱེད་སོགས་ཀྱི་དཀའ་གནད་གསལ་བའི་མེ་ལོང་། བདག་གཞན་བྱ་བྱེད་ལས་གསུམ་ཉུང་གསལ་འཕྲུལ་གྱི་ལྡེ་མིག
རྭ་རྒྱ་དགེ་འདུན་ཤེས་རབ་ཀྱིས་མཛད་པའི་སུམ་རྟགས་དོན་འགྲེལ་མེ་ཏོག་ཕྲེང་མཛེས་དང་། དེའི་ཟུར་འདེབས །
དངུལ་ཆུའི་དབོན་པོ་དབྱངས་ཅན་གྲུབ་པའི་རྡོ་རྗེས་མཛད་པའི་སུམ་ཅུ་བའི་སྙིང་པོ་ལེགས་བཤད་ལྗོན་པའི་དབང་པོ་དང་། རྟགས་འཇུག་གི་དཀའ་གནད་གསལ་བའི་མེ་ལོང་།
གཙོས་གསེར་ཁྲི་བློ་བཟང་རྒྱལ་མཚན་སེང་གེས་ མཛད་པའི་སུམ་ཅུ་བའི་འགྲེལ་བ་ཉིན་མོའི་སྣང་བ་དང་། རྟགས་འཇུག་འགྲེལ་བ་ནོར་བུའི་རྒྱན་ཕྲེང་ །
ཨ་ལ་ཤ་ངག་དབང་བསྟན་དར་གྱིས་མཛད་པའི་སུམ་རྟགས་འགྲེལ་བ་སྐལ་ལྡན་ཡིད་ཀྱི་པདྨ་འབྱེད་པའི་སྣང་མཛོད།
དགའ་བཞི་བ་རྡོ་རིང་བསོད་ནམས་བསྟན་འཛིན་དཔལ་འབྱོར་ཚེ་རིང་གིས་བརྩམས་པའི་སུམ་རྟགས་འགྲེལ་བ་ཨུཏྤ་ལའི་རྣ་རྒྱན །
གསེར་ཏོག་བློ་བཟང་ཚུལ་ཁྲིམས་རྒྱ་མཚོས་ མཛད་པའི་སུམ་རྟགས་འགྲེལ་བ་ངོ་མཚར་འཕྲུལ་གྱི་ལྡེ་མིག
མེར་གེན་མཁན་པོ་སེ་ར་བ་ཡེ་ཤེས་རྣམ་རྒྱལ་གྱིས་མཛད་པའི་སུམ་ཅུ་བའི་འགྲེལ་བ་ལེགས་བཤད་རིན་ཆེན་རྒྱུད་མངས །
མེར་གེན་ཆོས་རྗེས་མཛད་པའི་པྲ་སྟིའི་ཀུན་བཟང་དགོངས་རྒྱན་གྱི་དགོངས་པ་གསལ་བྱེད་སྒྲོན་མེ།
སྤངས་ལུང་བ་ཀུན་བཟང་འཇིགས་མེད་རྒྱ་མཚོས་མཛད་པའི་སུམ་རྟགས་འགྲེལ་བ་འཕྲུལ་ལྡེ་སོགས་བགྲང་གིས་མི་ལང་བ་ཡོད་དོ།།
འགྲོ་མགོན་ཆོས་རྒྱལ་འཕགས་པའི་བླ་མ་སྙེ་ཐང་བ་གྲགས་པ་སེང་གེས་མཛད་པའི་དག་ཡིག་གངྒཱ། འདིས་རབ་བྱུང་བཞི་བའི་ཆུ་སྟག་ལོར་ བསྟན་རྩིས་མཛད་པའི་ལོ་ཚིགས་ལ་དཔགས་ན་དུས་རགས་པ་ཤེས་ཐུབ།
སྟག་སྟོན་གཞོན་ནུ་དཔལ་གྱིས་མཛད་པའི་དག་ཡིག་འོད་ཟེར་བརྒྱ་བ། འདི་དབུས་པ་བློ་གསལ་དང་ཆོས་གྲོགས་ཡིན་པས་རབ་བྱུང་བཞི་བའི་ནང་བྱོན།
བསམ་སྡིངས་པ་ཀུན་བསམ་གྱིས་མཛད་པའི་དག་ཡིག་འཁྲུལ་སྤོང་སྟེ་ཚན་པ་ལྔ་བོ་འདི་དག་ཡིག་ཟ་མ་ཏོག་གི་མཇུག་ཏུ་མཚན་ཙམ་བཀོད་པ་མཐོང་རྒྱུ་ཡོད་པ་ལས་ད་ལྟ་དཔེ་རྒྱུན་ཤིན་ཏུ་དཀོན་ནོ།།
ཞྭ་ལུ་ལོ་ཙཱ་བའི་བུ་ཆེན་སྐྱོགས་ལོ་ཙཱ་བ་ངག་དབང་རིན་ཆེན་བཀྲ་ཤིས་ཀྱིས་མཛད་པའི་བརྡ་གསར་རྙིང་ལི་ཤིའི་གུར་ཁང་
ཞྭ་ལུ་ལོ་ཆེན་ཡབ་སྲས་ཀྱི་སློབ་མ་དཔལ་ཁང་ལོ་ཙཱ་བ་ངག་དབང་ཆོས་ཀྱི་རྒྱ་མཚོས་མཛད་པའི་དག་ཡིག་ངག་གི་སྒྲོན་མ །
ཞྭ་ལུའི་དངོས་སློབ་འཕྲེང་མགོ་གཏེར་སྟོན་ཤེས་རབ་འོད་ཟེར་ གྱིས་མཛད་པའི་ས་མཐའི་རྣམ་དབྱེ་རབ་གསལ་སྒྲོན་མེ(འདི་སི་ཏུས་ཞུས་དག་བཏང་ནས་དཔེ་རྒྱུན་འཕེལ་སླད་རང་གི་གསུང་འབུམ་གྲས་སུ་བཞག་ཡོད)།
ས་སྐྱ་བདག་ཆེན་ངག་དབང་ཀུན་དགའ་བསོད་ནམས་ ཀྱིས་མཛད་པའི་དག་ཡིག་མིག་དབང་རབ་གསལ་སྣང་བ།
པྲ་སྟི་དགེ་བཤེས་རིན་ཆེན་དོན་གྲུབ་ཀྱིས་མཛད་པའི་དག་ཡིག་སྨྲ་བའི་སྒྲོན་མེ་དང་། སྒྲའི་ང་རོ་འདྲེན་ཚུལ་རྨད་བྱུང་དོན་གྱི་བདུད་རྩིའི་རོ་འཛིན།
མདོ་མཁར་བ་ཚེ་རིང་དབང་རྒྱལ་ གྱིས་བརྩམས་པའི་འཕགས་བོད་ཡིག་རིགས་ཀྱི་བྱུང་བ་བརྗོད་པ་དཔྱོད་ལྡན་འདྲེན་བྱེད་བདུད་རྩི །
རོང་བོ་བདེ་ཆེན་སྤྲུལ་སྐུ་ངག་དབང་འཇམ་དབྱངས་དཔལ་ལྡན་གྱིས་མཛད་པའི་བོད་ཀྱི་བརྡ་དང་ཡི་གེའི་རྣམ་གཞག་གཞན་ཕན་ནོར་བུ །
ཨ་ལ་ཤ་བསྟན་དར་ལྷ་རམས་པས་མཛད་པའི་བརྡ་ཡིག་མིང་དོན་གསལ་བྱེད་ཟླ་བའི་འོད་སྣང་བོད་སོག་སྐད་གཉིས་ཤན་སྦྱར་མ་དང་། བརྡ་གསར་རྙིང་བློ་གསལ་མགྲིན་རྒྱན། དག་ཡིག་སྐྱ་རེངས་གསར་བ། ཡིག་བཤད་མཁས་པའི་ཁ་རྒྱན་སོགས་ལེ་ཚན་འགའ།
རྭ་རྒྱའི་དགེ་འདུན་ཤེས་རབ་ཀྱིས་མཛད་པའི་དག་ཡིག་ཟུར་འདེབས་བདུད་རྩིའི་མཆོད་སྤྲིན་རྭ་རྒྱའི་དག་ལྷབ་ཏུ་གྲགས་པ །
དབལ་མང་པཎྜི་ཏའི་སློབ་མ་བདེ་ཐང་ཞབས་དྲུང་གི་མཛད་པའི་དག་ཡིག་ངག་སྒྲོན་ཟིན་བྲིས་སྐལ་བཟང་སྙིང་གི་མུན་པ་སེལ་བའི་ཉིན་བྱེད་སྣང་བ།
སྡེ་དགེ་བླ་མ་ནོར་བུ་བསྟན་འཛིན་གྱིས་མཛད་པའི་སའི་ཡང་འཇུག་དོར་བའི་དག་ཡིག་ལེ་ཚན་ལྔ ། དག་ཡིག་འདི་མཛད་པ་པོ་ལ་ས་ཕུད་བླ་མ་དང་ས་གཅོད་བླ་མ་ཞེས་གངས་ཅན་བརྡ་སྤྲོད་སྨྲ་པའི་མཁས་པ་རྣམས་ཀྱིས་མིང་འདོགས་དེ་ལྟར་མཛད་དོ།།
དགེ་བའི་བཤེས་གཉེན་དཔྱི་ས་བློ་གྲོས་རྒྱ་མཚོས་ མཛད་པའི་དག་ཡིག་ཁྱད་དུ་འཕགས་པ་སྒྲ་རིག་གནམ་འཕང་གཅོད་བྱེད་བརྡ་དག་ཕྱེ་མ་ལེབ་ཀྱི་གཤོག་རླབས་ སོགས་སྔོན་དང་ཕྱིས་བྱོན་མཁས་པ་རྣམས་ཀྱིས་མཛད་པའི་སུམ་རྟགས་ཀྱི་འགྲེལ་བ། དག་ཡིག་གི་རྣམ་གཞག དེ་སྐོར་ལས་འཕྲོས་པའི་དྲི་བ་དང་དྲིས་ལན། དོགས་སློང་དང་དགག་ཡིག་སོགས་མཐའ་དག་པར་བརྩིས་པས་མི་ལང་བས་འདིར་དེ་ཙམ་གྱིས་ཆོག་ཤེས་པར་བྱའོ།། །།
དེ་ལ་འདིར་ཡི་གེ་བྲིས་པའི་གཟུགས་གཙོ་བོར་བྱས་ནས་རྣམ་དབྱེ་དང་ཚིག་ཕྲད་ཇི་ལྟར་སྦྱོར་ཚུལ་རྒྱ་ཆེར་སྟོན་པའི་གཞུང་སུམ་ཅུ་བ་བློ་ཡུལ་དུ་ལེགས་པར་ངེས་པའི་རྗེས་སུ། ད་ནི་བོད་རང་གི་ཐུན་མོང་མ་ཡིན་པའི་སྐད་ཀྱི་གདངས་ལ་དྲག་ཞན་བར་མའི་ཁྱད་པར་ཕྱེ་ནས་དུས་གསུམ་དང་བདག་གཞན་བྱ་བྱེད་ལས་གསུམ་བྱེད་པ་པོ་དངོས་ཡོད་དང་དངོས་མེད་བྱ་བྱེད་ཐ་དད་པ་དང་ཐ་མི་དད་སོགས་ཀྱི་དབྱེ་བ་གཙོ་བོར་སྟོན་པའི་གཞུང་རྟགས་འཇུག་གི་རྣམ་གཞག་ཅི་ཐུབ་ཐུབ་ཀྱིས་གོ་སླ་བའི་ངག་གིས་རྣམ་པར་འགྲེལ་བར་འདོད་དོ།།
རྟགས་འཇུག་གི་ཐུན་མོང་མ་ཡིན་པའི་ཁྱད་ཆོས་ནི། གཙོ་བོ་བོད་སྐད་རང་དང་མཐུན་པའི་ཡི་གེ་སོ་སོའི་གདངས་ཀྱི་དྲག་ཞན་དང་བྱ་བྱེད་ལས་གསུམ་གྱི་སྒྲ་དང་། དུས་གསུམ་གྱི་ཁྱད་པར་སྐད་གདངས་མ་འདྲེས་པར་ཐོན་པ་དང་། བྱེད་པ་པོ་དངོས་སུ་ཡོད་པ་དང་མེད་པའི་ཁྱད་པར་ལས་ཡིག་གཟུགས་མི་འདྲ་བ་དང་། སྐུལ་ཚིག་དང་དགག་སྒྲ་སྦྱར་བའི་བྱ་བྱེད་སྟོན་པའི་མིང་ཚིག་རྣམས་ཡིན་ལ། དེ་དག་ཀུ་ཤའི་རྩེ་ལྟར་མ་འདྲེས་པར་ཤེས་འདོད་པ་དག་གིས་ངེས་པར་རྟགས་འཇུག་ལ་སྦྱང་དགོས་སོ།།
ཞེས་བཀོད་ཡོད་པ་ལྟར་དུ་ཅོ་ནེ་གྲགས་པ་བཤད་སྒྲུབ་སོགས་ཀྱི་འགྲེལ་བར་ཡང་དེ་ལྟར་བཀོད་པ་ནི་མཆན་དཀྱུས་ལ་ཤོར་བའི་ཚིག་ཡིན་ན་མ་གཏོགས་ཐོན་མིའི་རང་གཞུང་མིན་པར་སེམས་སོ།།
རྡོ་རིང་བའི་རྟགས་འགྲེལ་སོགས་འགྲེལ་བཤད་སྔ་མ་འགར། སྐད་གདངས་དྲག་ཞན་བར་མའི་དབང་གིས་ཡི་གེ་ལ་ཕོ་མོ་མ་ནིང་གི་ཐ་སྙད་བཏགས་པ་འགྲེལ་སྐབས་ཐུན་མོང་བའི་རིག་གནས་ཀྱི་བརྡ་ཆད་དང་མི་འཚམ་པའི་ཕྱི་ནང་གསང་བའི་མིང་བརྡ་སྦྱར་བ་ནི་སྐབས་འདིར་འབྲེལ་ཆུང་ཞིང་འཐད་པར་མ་མཐོང་ངོ་།།
གཙོས་རྟགས་འཇུག་ཏུ། སྐབས་འདིར་མཁས་པ་འགའ་ཞིག་གིས་ཕྱི་ནང་གསང་གསུམ་གྱི་བཤད་པ་མཛད་པ་སྤྱིར་བཏང་མི་འཐད་པ་མ་ཡིན་མོད། འོན་ཀྱང་སྐབས་འདིར་དེ་འདྲའི་རྣམ་གཞག་སྨོས་མ་དགོས་ཤིང་སྙིང་པོ་ཅི་ཡང་མེད་དོ། །ཞེས་གསུངས་པའང་རྡོ་རིང་བའི་འགྲེལ་བ་ལ་གཟས་པ་གོར་མ་ཆག་གོ །
སྐབས་འདིར་བསྟན་གྱི་སྡེ་ཚན་ལྔ་ནི། ཕོ་མོ་མ་ནིང་ཤིན་ཏུ་མོ་མོ་གཤམ་སྟེ་ལྔ་པོ་འདི་ལ་ངོས་འཛིན་པ་ནི་རྩ་བར་གསལ་བས་འགྲེལ་མཛད་རྣམས་ཞལ་འཆམ་ལ། འོན་ཀྱང་རྩ་བའི་མཇུག་གི་རྐང་བ་གཅིག་ཡོད་པ་དེ་ལ་བཀླག་ཚུལ་དང་འགྲེལ་ཚུལ་གཏན་མི་འདྲ་བ་འདི་ལྟར། སི་ཏུས་མ་ནིང་དང་ཨ་ནི་ཞེས་པའི་ཡིག་གཟུགས་ནོར་སོ་བྱུང་ཞེས་ཡིག་སྡེབ་བཅོས་ནས་ཨ་ནི་མཚན་མེད་ཅེས་ཟེར། བསྟན་འགྱུར་གྲས་སུ་བཞུགས་པའི་རྟགས་འཇུག་དང་། འགྲེལ་མཛད་སྔ་ཕྱི་ཕལ་ཆེ་བས་མ་ནིང་མཚན་མེད་ཅེས་བཀླགས་ནས་འགྲེལ་སྐབས་རང་རང་གི་བཞེད་པ་ལྟར་ཚིག་གི་འབྲུ་སྣོན་བྱེད་དོ།།
སི་ཏུས། འགྲེལ་བྱེད་སྔ་མ་ཁ་ཅིག་ཨ་ཡིག་རྟགས་མེད་དུ་འདོད་པ་དེ་བཀག་པ་ནི་ད་དུང་ཞིབ་འཇུག་བྱེད་དགོས་པའི་གནས་སུ་སྣང་སྟེ། རྒྱུ་མཚན་ནི། ལོ་ཆེན་བྱང་ཆུབ་རྩེ་མོའི་བུ་ཆེན་ལོ་ཙཱ་བ་ནམ་མཁའ་བཟང་པོའི་སུམ་རྟགས་འགྲེལ་བ་བསྟན་པའི་སྒྲོན་མེར། ཨ་ཡིག་རྟགས་མེད་པའོ། །ཞེས་དང་། ཞྭ་ལུ་ལོ་ཆེན་དགུང་ལོ་བགྲེས་པའི་སྐབས་སུ་མཛད་པའི་དག་ཡིག་ཟ་མ་ཏོག་ལས།
ཅེས་གསུངས་པ་འདི་དག་ནི་རང་དགར་ཡལ་བར་འདོར་དུ་མི་རུང་བའི་རྡོ་རྗེའི་ཚིག་ཡིན་ཞིང་། མཐར་གཏུགས་ན་ཕྱོགས་ལྷུང་མེད་ཅེས་པ་ནི་རྟགས་མེད་པའི་དོན་ནོ། །གཞན་ཉེར་དགུ་བོ་ཕྱོགས་ལྷུང་ཅན་ཡིན་པའི་དོན་ནི། མིང་གཞི་དང་སྔོན་འཇུག་དང་རྗེས་འཇུག་གི་རྟགས་ཀྱི་སྐབས་འགྱུར་འགྲོ་བ་སྟེ། མིང་གཞིའི་སྐབས་ག་ད་གཉིས་མོ་ཡིག་ཡིན་པ་དེ་སྔོན་འཇུག་གི་དུས་སུ་མ་ནིང་དང་རྗེས་འཇུག་གི་སྐབས་ཕོ་ཡིག་ཏུ་འགྱུར་བ་ལྟ་བུའི་སྒོ་ནས་ཤེས་དགོས་པའི་དོན་ནོ།།
གཙོས་སུམ་ཅུ་བའི་འགྲེལ་བར་སྤྱིར་སི་ཏུའི་རྗེས་སུ་འབྲང་ཅི་ཐུབ་མཛད་ན་ཡང་། སྐབས་འདིར་ཨ་ཡིག་མ་ནིང་མཚན་མེད་དུ་རྩ་བས་ཤུགས་ལ་བསྟན་ཅེས་རང་ལུགས་བཞག་ནས། ཨ་ནིའི་ཡི་གེ་ལ་མ་ནིང་ཞེས་ཡིག་ནོར་བྱུང་ཟེར་བ་དང་། མོ་ནི་བདག་ད་མ་འོངས་ཞེས་བཅོས་པ་རྣམས་ལ་ཧ་ཅང་ཐལ་བའི་སྐྱོན་འཕེན་ནོ།།
གསེར་ཏོག་འགྲེལ་བར་ཡང་། ཨ་ཡིག་མཚན་མེད་དུ་འདོད་ཕྱིན་རྟགས་མེད་དུ་དོན་གྱིས་ཁས་བླངས་སོང་བས་སྡེ་ཚན་ལྔར་མི་གཏོགས་པའི་ཨ་ཡིག་ཐོན་མིའི་བཞེད་པ་ལས་མི་འདའ་སྙམ་མོ། །ཞེས་གསུངས་པའི་རིགས་པ་འདི་སི་ཏུ་ལ་ཤིན་ཏུ་རྣོའོ། །སྤྱིར་ན་རྟགས་དང་མཚན་མ་གཉིས་མིང་གི་རྣམ་གྲངས་མ་ཡིན་པར་སུ་ཞིག་གིས་སྨྲ།
ཞེས་པའི་དགོངས་པ་དང་མཐུན་པར་ཨ་ཀྱ་ཡོངས་འཛིན་དང་གསེར་ཏོག་འགྲེལ་བ་རྣམས་སུ་ཡང་ཏང་དེ་ལྟར་འཆད་དེ། ཨ་ཀྱ་ཡོངས་འཛིན་གྱིས་བཀོད་པའི་སྡོམ་ཚིག་ཏུ།
ཞེས་པ་ལྟར་བཟུང་ན་ཀུན་དང་མཐུན་པ་མི་ཆོས་ཀྱི་རྩ་བ་ཡིན་པའི་ཕྱོགས་སུ་འགྲོ་བར་སྣང་ངོ་།།
རྡོ་རིང་བསོད་ནམས་བསྟན་འཛིན་གྱི་རྟགས་འཇུག་འགྲེལ་བར། ཟ་མ་ཏོག་གི་ཕྱོགས་ལྷུང་ཡི་གེ་ཉེར་དགུ་བཤད་སྐབས། མིང་གཞིའི་སྐབས་ཕོ་ཡིག་ཡིན་བཞིན་དུ་སྔོན་འཇུག་གི་དུས་མོ་ཡིག་ཏུ་འགྱུར་བ་ཞིག་ཡོད་པར་བཤད་པ་ནི་འཐད་པར་མ་མཐོང་སྟེ། མིང་གཞིའི་ཕོ་ཡིག་ལ་ཀ་ཅ་ཏ་པ་ཙ་ལྔ་ལས་སྟོན་རྒྱུ་མེད་ལ། དེ་ལྔ་ལས་ཡི་གེ་གང་ཡང་སྔོན་འཇུག་ཏུ་འགྲོར་མི་སྲིད་དོ། །རགས་པའི་གནས་འདི་ཙམ་ཡང་བློས་མ་འཆུན་པར་འགྲེལ་བཤད་གང་ཞིབ་བྱེད་པ་ནི་ངལ་བའི་རྒྱུ་མ་ཡིན་ནམ།
མོའི་ཡི་གེ་ལ་བཤད་མ་ཐག་པ་ལྟར་མོ་ཙམ་དང་། ཤིན་ཏུ་མོ་དང་། མོ་གཤམ་སྟེ་གསུམ་དུ་གནས་པ་སོ་སོར་མ་ཕྱེ་བའི་ནང་ནས་རྗེས་སུ་འཇུག་པའི་ཡི་གེ་ག་ང་ད་ན་བ་མ་འ་ར་ལ་ས་སྟེ་བཅུ་བོ་རྣམས་དབྱུང་བ་སྟེ་བླང་བར་བྱ་ཞིང་། རྗེས་སུ་འཇུག་པ་བཅུ་བོ་དེ་ཡི་ནང་ནས་སྔོན་འཇུག་གི་ཡི་གེ་ག་ད་བ་མ་འ་ལྔ་པོ་དབྱུང་བར་བྱའོ།།
བཤད་མ་ཐག་གི་སྔོན་འཇུག་གི་ཡི་གེ་ལྔ་བོ་དེ་ལ། མིང་གཞི་དང་སྦྱར་ནས་ཀློག་པའི་ཚེ་སྒྲ་གདངས་དྲག་ཞན་དུ་འགྱུར་བའི་སྒོ་ནས་བ་ཡིག་ཕོ་དང་། ག་ད་གཉིས་མ་ནིང་དང་། འ་མོ་དང་མ་ཤིན་ཏུ་མོ་སྟེ་བཞིར་དབྱེ་བར་བྱའོ།།
སྔོན་འཇུག་གི་ཡི་གེ་དེ་དག་རེ་རེའི་འཇུག་ཚུལ་ལའང་བྱེད་པ་བཞི་བཞིའི་སྒོ་ནས་ཤེས་དགོས་ཏེ། འཇུག་ཡུལ་མིང་གཞིའི་ཡི་གེ་གང་ལ་འཇུག་པར་བྱེད་པ་དང་། འཇུག་པ་པོ་སྔོན་འཇུག་གི་ཡི་གེ་གང་གིས་འཇུག་པར་བྱེད་པ་དང་། སྒྲའི་གདངས་ཇི་ལྟར་དུ་འཇུག་པར་བྱེད་པ་དང་། དགོས་པ་ཅི་ཞིག་གི་ཕྱིར་འཇུག་པར་བྱེད་པའོ།།
དེ་ལ་གང་གིས་འཇུག་པར་བྱེད་པ་ཕོའི་ཡི་གེ་བ་ནི། རྐྱང་འདོགས་མགོ་ཅན་ཅི་རིགས་ལ་འཇུག་པའི་ཆ་ནས་མིང་གཞིའི་ཕོ་ཡིག་ཀ་ཅ་ཏ་ཙ་ དང་། མོ་ཡིག་ག་ང་ཇ་ཉ་ད་ན་ཛ་ཞ་ཟ་ར་ཤ་ས་(བགམ། བརྔ། བརྗོད། བརྙེས། བདའ། བརྣན། བརྫི། བཞག བཟེད། བརླ། བཤལ། བསལ།) སྟེ་བཅུ་དྲུག་ལ་འཇུག་གོ །
དེ་བཞིན་དུ་སྔོན་འཇུག་གི་མོ་འ་ཡིག་ནི། མིང་གཞིའི་མོ་ཡིག་ག་ཇ་ད་བ་ཛ་ དང་། མ་ནིང་ཁ་ཆ་ཐ་ཕ་ཚ་ སྟེ་བཅུ་ལ་འཇུག་གོ །
སྔོན་འཇུག་གི་མ་ནིང་དང་པོ་ག་ཡིག་ཀྱང་མིང་གཞིའི་ཕོ་ཡིག་ཅ་ཏ་ཙ དང་། མོ་ཡིག་ཉ་ད་ན་ཞ་ཟ་ཡ་ཤ་ས་ སྟེ་བཅུ་གཅིག་ལ་འཇུག་གོ །
མ་ནིང་གཉིས་པ་ད་ཡིག་ནི། མིང་གཞིའི་ཕོ་ཡིག་ཀ་པ་ དང་། མོ་ཡིག་ག་ང་བ་མ སྟེ་དྲུག་ལ་འཇུག་གོ །
སྔོན་འཇུག་གི་ཤིན་ཏུ་མོ་མ་ཡིག་ནི། མིང་གཞིའི་མ་ནིང་ཁ་ཆ་ཐ་ཚ དང་། མོ་ཡིག་ག་ཇ་ད་ཛ དང་། ཤིན་ཏུ་མོ་ང་ཉ་ན སྟེ་བཅུ་གཅིག་ལ་འཇུག་གོ །
སྡེ་དགེའི་པར་རྙིང་བ་དང་། ད་ལྟའི་ཞན་པར་དུ། བ་ཡིག་གི་འཕུལ་ཙ་ད་གཉིས་ལ་རྐྱང་བརྩེགས་གཉིས་ཀར་དང་། ཞེས་དང་། ཅ་ཤ་གཉིས་ལ་རྐྱང་བ་ཁོ་ནར་དང་། ཞེས་བཤད་པའི་ནང་དུ་ཆད་སྐྱོན་ཡོད་དེ། ཏ་ཡིག་ལ་རྐྱང་བརྩེགས་གཉིས་ཀ་ཡོད་པ་རང་གི་དཔེར་བརྗོད་དུ། བཏགས། བརྟས། བལྟ། བསྟོད། ཅེས་དང་། ཞ་ཡིག་རྐྱང་བ་ལ་བཞེད་ཅེས་པའི་དཔེར་བརྗོད་བཞག་པས་ཤེས་སོ།།
ཡང་། འདོགས་འཕུལ་གྱི་དབང་གིས་ཕོ་ལ་ཞེས་པའི་དཔེར་བརྗོད་ནང་། བརྐྱང་། བསྐྱེད། བསྐྲུན། དང་། མོ་ལ་བརྒྱད། བསྒྱིངས། བསྒྲགས། རྣམས་བཀོད་པས་ནི་རང་ཚིག་ལ་ཞིབ་ཆ་མ་ཐོན་པའི་ཉམས་ཡོད་དེ། དེ་དག་ནི་འདོགས་སུ་མ་ཟད་མགོ་ཅན་དུ་ཡང་གྱུར་པའི་གནད་ཀྱིས་སོ།།
ཡང་། མོ་འ་ཡིག་གི་འཕུལ་ག་བ་ཁ་ཕ་རྣམས་ལ་འདོགས་འཕུལ་དུའང་འཇུག་གོ །ཞེས་པའི་ནང་དུ་ད་ཡིག་ཆད་པར་མ་ཟད་དཔེར་བརྗོད་ཀྱང་མ་བྱུང་བ་ལ་བལྟས་ན། འདྲེ། འདྲེན། འདྲེས། འདྲོངས་སོགས་རྩོམ་པ་པོའི་ཐུགས་ལ་མ་དྲན་པ་ཉིད་དུ་གོར་མ་ཆག་གོ །
ཡང་། མ་ནིང་ད་ཡིག་མིང་གཞིའི་མོ་ཡིག་ང་མ་གཉིས་ལ་རྐྱང་འཕུལ་ཁོ་ནར་འཇུག་གོ་ཞེས་པ་ལ་ཚིག་ཐག་གཅོད་སྔ་བའི་སྐྱོན་ཡོད་དེ། དམྱལ་བ་དང་། དམྱུགས་ཞེས་པའི་ཡི་གེས་གཤགས་པས་གསལ་བར་འགྱུར་ཞིང་འདི་ཡང་པཌྞི་ཏས་ཐུགས་མཉམ་མ་བཞག་པའི་སྐྱོན་དུ་ཆེའོ། །འདིའི་རྗེས་སུ་འབྲངས་པའི་སྟབས་ཀྱིས་ཕྱིས་ཀྱི་མཁས་པ་ཚོའི་རྟགས་འཇུག་ཏུ་ཡང་སྐྱོན་འདི་དག་ཕལ་ཆེར་སོ་ན་གནས་པས་བློ་གསལ་རྣམས་ཀྱིས་གཟབ་པར་འཚལ།